শুরুটা হয়েছিল ইমরুলকে দিয়ে। চাতারার ব্যাক অফ আ লেংথ থেকে লাফিয়ে ওঠা বলে আগ বাড়িয়ে খেলতে গিয়ে বল ডেকে এনেছেন স্টাম্পে, ১৯ রানে ৪র্থ ব্যাটসম্যান হিসেবে আউট হওয়ার সময় মোটামুটি একই কাজ করেছেন অধিনায়ক মাহমুদউল্লাহও, কোনো রান না করেই। এর মাঝে লিটন লিটন জারভিসকে, শান্ত চাতারাকে শরীর থেকে দূরে পা না চালিয়ে খেলতে গিয়ে মূল্য দিয়েছেন। বাংলাদেশ এরপর সিলেটের চা-বাগানকেই নিজেদের জন্য বানিয়ে ফেলেছে গহিন জঙ্গল। মুশফিক-মুমিনুল ধৈর্যেও পরীক্ষা দিচ্ছিলেন কিছু সময়ের জন্য। ৩০ রানের জুটির পর রাজার সেটআপে ধরা পড়লেন মুমিনুল, ড্রিফটে সামনের পায়ে আসলেন, আউটসাইড-এজ গেল স্লিপে। চা-বিরতির পর এক বাউন্ডারির পরই ধরা খেলেন মুশফিকও, জারভিসের ব্যাক অফ লেংথে নিজেকে সামলাতে না পেরে দিলেন খোঁচা। এর আগে স্ট্যাম্পে মুশফিকের পা লক্ষ্য করে অনবরত বল করে গেছেন জারভিস। লাইনে অভ্যস্থ করে হঠাৎ করে অফস্ট্যাম্পের বাইরের বলে খোচা লাগিয়ে যেন পাতা ফাঁদেই ধরা পড়লেন মুশি।